Ҡолой мәктәбен, һуңынан Ҡарабаш 24-се кәсепселек училищеһын бөткәс, 1950 йылда Ҡарабаш баҡыр иретеү заводында (1957 йылдан — тау-металлургия комбинаты, 1970 йылдан — баҡыр иретеү комбинаты) иретеүсе булараҡ хеҙмәт юлын башлай. 1950—1952 йылдарҙа Совет Армияһында хеҙмәт итә. 1952 йылдан йәнә заводта эшләй. 1963 йылдан фурмовкаусылар бригадаһы менән етәкселек итә, 7-се биш йыллыҡта (1959—1965) тап уның етәкселегендә бригаданың хеҙмәт етештереүсәнлеген 50 процентҡа күтәрә. Мәғдәндәрҙең эшкәртеү технологияларын яңыртыу эшендә әүҙем ҡатнаша, һөҙөмтәлә баҡыр иретеү 88 процентҡа артҡан. СССР Юғары Советы Президиумының 1966 йылдың 20 майындағы указына ярашлы, төҫлө металлургияһы тармағындағы юғары уңыштары өсөн Социалистик Хеҙмәт Геройы исеменә лайыҡ була, Ленин ордены һәм «Ураҡ һәм Сүкеш» миҙалы менән бүләкләнә.